|  |  |
| --- | --- |
| **Az előterjesztés tárgya:** | **2./Önkormányzati képviselők és a polgármester eskütétele** |
| **A napirend előterjesztője:** | dr. Faragó-Szabó Melitta jegyző |
| **Az előterjesztést készítette:** | dr. Faragó-Szabó Melitta jegyző |
| **Döntéshozatal módja:** | ----- |
| **Melléklet:** | Mötv. 1. melléklete |

**Tisztelt Képviselő-testület!**

Magyarország helyi önkormányzatairól szóló 2011. évi CLXXIX. törvény 28. §(1) -(3) bekezdése alapján a helyi önkormányzati képviselő megbízatása, jogai és kötelezettségei a megválasztásával keletkeznek, a megbízatás megszűnésével szűnnek meg. **Az önkormányzati képviselő a képviselő-testület alakuló ülésén**, időközi választás esetén a megválasztását követő ülésen a képviselő-testület előtt **az 1. melléklet szerinti szöveggel esküt tesz és erről okmányt ír alá**.

A polgármester jogai és kötelezettségei a megválasztásával keletkeznek, a megbízatás megszűnésével szűnnek meg. Az Mötv. 63. §-a alapján a **polgármester megválasztását követően esküt tesz a képviselő-testület előtt és erről okmányt ír alá**. Az eskü szövegét az 1. melléklet tartalmazza. Az Mötv. 79. § (2) A polgármester jogállására vonatkozó szabályokat az alpolgármesterre is megfelelően alkalmazni kell.

**Az Mötv. 40. §** (1) bekezdése alapján a **képviselő-testület bizottságának nem képviselő tagja** a **megválasztását követően** a képviselő-testület előtt – a képviselőre irányadó szöveggel **– esküt tesz**, **és erről okmányt ír alá.**

A törvény értelmében mind az önkormányzati képviselőknek, mind a polgármesternek, alpolgármesternek a bizottság nem képviselő tagjának egyaránt kötelessége az eskütétel és az esküokmány aláírása, meg kell azonban jegyezni, hogy ennek elmaradásához az Mötv. semmilyen jogkövetkezményt nem fűz. Jogaik és kötelezettségeik a megválasztásukkal és nem eskütételükkel keletkeznek, így a képviselőket és a polgármestert eskütételének elmaradására hivatkozással nem lehet akadályozni jogaiknak gyakorlásában, és kötelezettségeiknek is eleget kell tenniük.

**Az Mötv. nem rendelkezik arról, hogy milyen módon kell az esküt letenni.** **Az eskütétel általános gyakorlata szerint az eskü letétele előmondás után történik.** Az eskü szövegét előmondó lehet a választási eljárásban betöltött szerepe alapján a helyi választási bizottság elnöke, önkormányzati képviselő, a polgármester vagy más személy. Az esküokmányt az eskütevőnek alá kell írniuk.

A helyben kialakult gyakorlatra figyelemmel **javaslom, hogy az eskü szövegét Salamon László, a Helyi Választási bizottság elnöke mondja elő.**

Nagyrécse, 2024. október 3.

 dr. Faragó-Szabó Melitta

 jegyző

***1. melléklet a 2011. évi CLXXXIX. törvényhez***

*A polgármester, az önkormányzati képviselő esküjének szövege*

*„Én, (eskütevő neve) becsületemre és lelkiismeretemre fogadom, hogy Magyarországhoz és annak* [*Alaptörvény*](https://njt.hu/jogszabaly/2011-4301-02-00)*éhez hű leszek; jogszabályait megtartom és másokkal is megtartatom; (a tisztség megnevezése) tisztségemből eredő feladataimat a (vármegye vagy település vagy kerület) fejlődésének előmozdítása érdekében lelkiismeretesen teljesítem, tisztségemet a magyar nemzet javára gyakorlom.*

*(Az eskütevő meggyőződése szerint)*

*Isten engem úgy segéljen!”*